Hofmeyr ontken inmenging by terugtrek van Zuma-klagte | Netwerk24
Deur Canny Maphanga, News24 11 Februarie 2019 17:40
Willie Hofmeyr, nasionale adjunkdirekteur van openbare vervolging, het Maandag enige aantyging dat hy polities ingemeng het om aanklagte teen oudpres. Jacob Zuma te laat vaar, ontken.
Adv. Norman Arendse het Hofmeyr Maandag in Tshwane onder kruisverhoor by die Mokgoro-kommissie van ondersoek hieroor uitgevra.
“Ek verstaan nie heeltemal wat jy bedoel die politieke inmenging was nie. Dit was ’n besluit deur die topbestuur en ons het nie enige politici se mening gevra nie,” het Hofmeyr gesê.
Afgetrede regter Yvonne Mokgoro staan aan die hoof van die kommissie wat ondersoek instel na die geskiktheid van Nomgcobo Jiba, geskorste nasionale adjunkdirekteur van openbare vervolging, en Lawrence Mrwebi, geskorste spesiale direkteur van openbare vervolging, om hul amp te beklee.
Die nasionale vervolgingsgesag het voor die algemene verkiesing in 2009 onder die destydse waarnemende hoof, Mokotedi Mpshe, se leierskap alle aanklagte van bedrog en korrupsie teen Zuma van die hofrol geskrap.
Hofmeyr het Maandag verduidelik hoewel hy een van vyf mense was wat oor die terugtrekking van die aanklagte moes besluit, dit “regtens mnr. Mpshe se besluit was om die aanklagte te laat vaar”.
Hofmeyr het toegegee dit was die verkeerde besluit.
“Ek aanvaar selfs senior staatsaanklaers kan uiters verkeerde besluite neem, maar ek dink ná die appèlhofbeslissing in dié saak was daar geen meer gronde om in die toekoms dié fout te maak nie,” het Hofmeyr gesê.
Meer oor: Inmenging
NVG-hoof op oorlogspad oor uitlatings